4.		Návrh na rozvod manželstva s maloletými
			deťmi – návrh striedavej osobnej starostlivosti
			(§ 23, § 24 a § 25 Zákona o rodine)
Okresnému súdu
Rimavská Sobota
V Rimavskej Sobote dňa 4. 2. 2022
Návrh
navrhovateľa: 	Matej Sýkora, nar. 8. 8. 1978, bytom Hnúšťa, Šafárikova 876, štátne občianstvo SR
	tel.: 0900 123456, e-mail: matej.sykora@mail.sk
za účasti
manželky navrhovateľa:	Lucia Sýkorová, rod. Hrádková, nar. 17. 3. 1975, bytom Hnúšťa, Žiarska 25
	štátne občianstvo SR, tel: 0900 987 654, e-mail: lucia.sykorova@xyz.sk
o rozvod manželstva a úpravu rodičovských práv a povinností
k maloletej Jarmile Sýkorovej, nar. 1. 3. 2009 na čas po rozvode
I.
S manželkou sme uzavreli manželstvo na Matričnom úrade v Rimavskej Sobote dňa 8. 2. 1998. U obidvoch účastníkov sa jedná o prvé manželstvo, z ktorého pochádza maloletá Jarmila Sýkorová, nar. 1. 3. 2009. Naše posledné spoločné bydlisko bolo v Hnúšti na Ulici Žiarskej 25. Ja, navrhovateľ, som zamestnaný vo firme Export, a.s. Hnúšťa, Novozámocká 8 a môj priemerný čistý mesačný príjem činí 750 €. Moja manželka je zamestnaná vo firme Import, s.r.o. Hnúšťa a jej priemerný čistý mesačný príjem činí 720 €.
Dôkazy:
–	Sobášny list
–	Rodný list maloletej Jarmily Sýkorovej, nar. 1. 3. 2009
–	Potvrdenie MÚ v Hnúšti o poslednom spoločnom bydlisku
–	Potvrdenie zamestnávateľa o výške príjmu
II.
Manželstvo sme uzatvárali po krátkej, šesťmesačnej známosti. Prvé problémy v manželstve začali vznikať už po narodení našej dcéry v roku 2009, a to z dôvodu neustáleho zasahovania mojej svokry do výchovy našej dcéry a nášho hospodárenia. Z tohto dôvodu sme sa s manželkou neustále hádali a svedkom našich hádok bola častokrát aj naša maloletá dcéra. Naše vzájomné vzťahy postupne ochladli a ja som pred dvomi rokmi nadviazal známosť s Alexandrou Karásovou a v januári 2022 som opustil spoločnú domácnosť. Manželka má taktiež známosť s iným mužom. 
K manželke som stratil akýkoľvek citový vzťah, avšak ohľadom našej dcéry sa vieme vždy dohodnúť, na jej výživu prispievam podľa požiadaviek manželky, navštevujem ju pravidelne, manželka mi v styku s maloletou dcérou nebráni, vychádza mi v ústrety, s dcérou som skoro každý druhý deň, keďže bývam aj so svojou družkou len 50 metrov od nášho posledného spoločného bydliska. Máme s dcérou veľmi dobrý vzťah, dcéra má dobrý vzťah aj s mojou družkou, zvykne u nás aj prespávať, keďže jednu izbu v našom byte sme zariadili len pre ňu. Vzhľadom k tomu som toho názoru, že v záujme našej maloletej dcéry je jej zverenie do striedavej osobnej starostlivosti. Keďže navrhujem rovnakú dĺžku striedavej starostlivosti obidvoch rodičov a naše majetkové a príjmové pomery sú zhruba rovnaké, som toho názoru, že počas trvania striedavej osobnej starostlivosti rodičov by výživné nemalo byť určené. Z dôvodu, že sa s manželkou vieme dohodnúť o styku s maloletou dcérou, úpravu styku s maloletou v tom týždni, keď je zverená do osobnej starostlivosti druhého rodiča, žiadam neupraviť. 
Dôkazy:
–	Výsluch účastníkov konania
–	Výsluch svedkyne Alexandry Karásovej
III.
Z dôvodu, že vzťahy medzi manželmi sú tak vážne narušené a trvalo rozvrátené, že manželstvo nemôže plniť svoj účel, od manželov nemožno očakávať obnovenie manželského spolužitia a rozvod účastníkov je aj v záujme našej maloletej dcéry, navrhujem, aby súd po vykonanom dokazovaní vydal nasledovný
rozsudok:
Manželstvo účastníkov konania navrhovateľa Mateja Sýkoru, nar. 8. 8. 1978, bytom Hnúšťa, Šafárikova 876, štátne občianstvo SR a manželky navrhovateľa Lucii Sýkorovej, rod. Hrádkovej, nar. 17. 3. 1975, bytom Hnúšťa, Žiarska 25, štátne občianstvo SR uzavreté dňa 8. 2. 1998 na Matričnom úrade v Rimavskej Sobote zapísané v knihe manželstiev vo zväzku II, ročník 1998, na strane 51 pod poradovým číslom 20 sa rozvádza. 
Maloletá Jarmila Sýkorová, nar. 1. 3. 2009, sa na čas po rozvode zveruje do striedavej osobnej starostlivosti obidvoch rodičov. 
Otec je oprávnený mať maloletú v osobnej starostlivosti každý párny týždeň v kalendárnom roku, a to od pondelka tohto týždňa od 18.00 hod nepretržite do nasledujúceho pondelka do 18.00 hod. 
Matka je oprávnená mať maloletú v osobnej starostlivosti každý nepárny týždeň v kalendárnom roku, a to od pondelka tohto týždňa od 18.00 nepretržite do nasledujúceho pondelka do 18.00 hod. 
Otec maloletej je povinný prevziať si maloletú v pondelok o 18.00 hod v každom párnom týždni v mieste bydliska matky a matka je povinná prevziať si maloletú v pondelok o 18.00 hod. v každom nepárnom týždni v mieste bydliska otca, pričom obidvaja rodičia sú povinní maloletú na vystriedanie osobnej starostlivosti riadne a včas pripraviť spolu s nachystanými osobnými vecami a všetkými školskými potrebami. 
Súd počas trvania striedavej osobnej starostlivosti rodičov výživné neurčuje. 
Žiaden z účastníkov nemá právo na náhradu trov konania. 
Matej Sýkora
Poznámky
Pokiaľ z manželstva pochádzajú maloleté deti, s konaním o rozvod manželstva je spojené konanie o úpravu pomerov manželov k maloletým deťom z ich manželstva na čas po rozvode, preto súd v rozhodnutí, ktorým sa rozvádza manželstvo rodičov maloletého dieťaťa, upraví výkon ich rodičovských práv a povinností k maloletému dieťaťu na čas po rozvode, najmä určí, komu maloleté dieťa zverí do osobnej starostlivosti, kto ho bude zastupovať a spravovať jeho majetok. Súčasne určí, ako má rodič, ktorému nebolo maloleté dieťa zverené do osobnej starostlivosti, prispievať na jeho výživu, alebo schváli dohodu rodičov o výške výživného.
Ak sú obidvaja rodičia spôsobilí dieťa vychovávať a ak majú o osobnú starostlivosť o dieťa obidvaja rodičia záujem, tak súd môže zveriť dieťa do striedavej osobnej starostlivosti obidvoch rodičov, ak je to v záujme dieťaťa a ak budú takto lepšie zaistené potreby dieťaťa. Ak so striedavou osobnou starostlivosťou súhlasí aspoň jeden z rodičov dieťaťa, tak súd musí skúmať, či bude striedavá osobná starostlivosť v záujme dieťaťa. Striedavá osobná starostlivosť zabezpečuje dieťaťu primeraný kontakt s obidvomi rodičmi, redukuje porozvodovú traumatizáciu detí a prispieva k citovej vyrovnanosti a zdravému psychickému vývoju detí.
Ak je maloleté dieťa zverené do striedavej osobnej starostlivosti rodičov, súd pri určení výživného prihliadne na dĺžku striedavej osobnej starostlivosti každého rodiča alebo súd môže rozhodnúť aj tak, že počas trvania striedavej osobnej starostlivosti rodičov výživné neurčuje. Neurčenie výživného prichádza do úvahy v prípade približne rovnakých majetkových pomerov matky a otca a rovnakej dĺžky osobnej starostlivosti obidvoch rodičov v rámci striedavej osobnej starostlivosti o dieťa. 
Pozri aj poznámky k predchádzajúcim vzorom návrhov na rozvod manželstva.